text: Efterskole giver ordblinde frisk start
  19 september 2012 kl. 16.29
  St. Andst Efterskole har målrettet undervisningen til ordblinde. Det giver elever, der tidligere er blevet mobbet, mulighed for at få en frisk start og hente nyt selvværd i trygge rammer.
  Ordblindhed skyldes hverken dårlig begavelse eller synsvanskeligheder. Ikke desto mindre er ordblindhed ofte en kilde til mobning i skolen, men sådan er det ikke på St. Andst Efterskole.
  Her har alle eleverne nemlig læsevanskeligheder. Det giver eleverne mulighed for at få en frisk start i trygge rammer.
  I undervisningen er bøgerne skiftet ud med computer, så eleverne kan øve diktat med et computerprogram, der læser ordene op, og et ekstra tilskud fra staten betyder, at der er to lærere til timerne.
  Målet er at give de unge selvværdet tilbage og samtidig arbejde så målrettet med ordblindheden, at eleverne får nemmere ved at opdele sammenhængende tale i de sproglyde, som danner grundlag for skriften ? og dermed bliver bedre til at læse og skrive.
  Der findes ikke nyere tal for, hvor mange ordblinde der er i Danmark, men i en undersøgelse tilbage fra 1990 beskrev 7% af voksne danskere sig selv som ordblinde.
  I nyhederne kl. 19.30 er der reportage fra første skoledag på St. Andst Efterskole.
  